Voľby do Slovenskej národnej rady v roku 1992

**Voľby do Slovenskej národnej rady v roku 1992** sa uskutočnili 5. júna a 6. júna 1992 na Slovensku. Išlo o posledné voľby do SNR. Volebná účasť dosiahla 84,20 %. Oproti voľbám z roku 1990, sa kvórum na vstup do SNR zvýšilo z 3% na 5%. Vo voľbách zvíťazilo s 37,26 % hlasov HZDS. Na druhom mieste sa umiestnila SDĽ so 14,70 %, na treťom KDH s 8,89 %. Prepadlo 23,79 % platných hlasov.

## Náležitosti volieb
V marci 1992 SNR schválila zákon č.104/1992 Zb., ktorý dopĺňal a menil pôvodný volebný zákon č.80/1990 Zb. Najväčšou zmenou novelizácie volebného zákona bolo zvýšenie volebnej klauzule na 5 % pre samostatne kandidujúcu politickú stranu alebo hnutie, 7 % pre koalície zložené z dvoch alebo z troch politických subjektov a 10 % pre koalície zložené najmenej zo štyroch subjektov (§ 41). Novelizácii išlo o zníženie počtu strán v parlamente. Zmeny sa dotkli tiež mechanizmu prideľovania mandátov. V prvom skrutíniu sa súčet platných hlasov pre doň postupujúce subjekty mal vydeliť počtom mandátov zvýšeným o jeden (151). Po zaokrúhlení na jednotky tak vzniknuté celé číslo malo tvoriť krajské volebné číslo, na základe ktorého boli prideľované mandáty vo volebných krajoch. Ak sa takýmto spôsobom pridelil o jeden mandát viac, než sa v danom volebnom kraji malo, mandát sa mal odobrať strane, ktorá v danom volebnom kraji získala najmenší počet hlasov (§ 42).

## Volebná kampaň
Hlavnou témou predčasných volieb bolo politické usporiadanie spoločného česko-slovenského štátu. Pohľady politických strán na budúcnosť Slovenska v Česko-Slovensku sa líšili. Otvorene za nezávislosť Slovenska vystupovali SNS, SKDH a NALI. Za vytvorenie tzv. skutočnej federácie (do rôznej miery, od vlastnej medzinárodno-právnej subjektivity oboch republík po rovnoprávnosť a zvrchovanosť), resp. rovnoprávne usporiadanie vzťahov, sa vyslovili HZDS, SDĽ, koalícia MKDH-Spolužitie-MĽS, SZ, KDH, ODÚ, SZS, SDSS, KSS91, koalícia DS-ODS a MOS. HZDS, SKDH a SNS požadovalo prijatie Ústavy SR, HZDS a SKDH deklarovali, že vyhlásia zvrchovanosť SR. Podľa prieskumu verejnej mienky z jari 1992 bola väčšina obyvateľov ČSFR z oboch častí Česko-Slovenska proti rozdeleniu federácie. Aj v poslednom predvolebnom prieskume v máji 1992 by sa iba cca 18 % Slovákov vyslovilo za úplné rozdelenie a väčšina Slovákov preferovala konfederáciu ako budúcu formu vzťahu. To bolo jablkom sváru predstavovali očakávané zmeny v štátoprávnom usporiadaní, pretože  Čechom by skôr vyhovoval unitárny štát.

V ekonomickej oblasti SDĽ kritizovala nárast nezamestnanosti v krajine po roku 1989 a plánovala do odborných oblastí dosádzať odborníkov. Koalícia DS-ODS chcela pokračovať v premene plánovaného hospodárstva na trhové hospodárstvo, založené na slobode jednotlivca. SDSS volala po štáte nie mocensky, ale sociálne silnom.

Vo voľbách išlo najmä o V. Mečiara a V. Klausa. Mečiar viedol rebríček popularity politikov na Slovensku, čo potvrdil aj posledný predvolebný prieskum. V marci 1991 odvolalo Predsedníctvo SNR Mečiara z funkcie predsedu slovenskej vlády (bol ním ešte za hnutie VPN) a tak 5. marca 1991 vznikla Mečiarova platforma VPN „Za demokratické Slovensko“ (VPN-ZDS), z ktorej v apríli 1991 vzniklo HZDS.

V Česku bol naďalej najobľúbenejší Havel, až po ňom nasledoval Klaus (predseda českej vlády). Na Slovensku však Havel evidentne strácal podporu a predvolebným televíznym prejavom z 2. júna 1992 pobúril najmä priaznivcov HZDS, ktorí jeho slová pochopili tak, že vyzýval Slovákov, aby nevolili Mečiarovo hnutie.

## Výsledky
Voľby prebiehali súčasne aj do dvoch komôr federálneho parlamentu ČSFR. Vo voľbách do SNR prešlo zvýšeným päťpercentným kvórom len 5 politických subjektov, čo predstavuje najnižší počet v histórii Slovenska. Z tohto vyplynul aj veľký počet prepadnutých hlasov, až 23,8 % (733 511) zo všetkých platných hlasov. Následne bolo schopné väčšinu v parlamente získať a vládnu koalíciu, ktorá vyústila do druhej vlády Vladimíra Mečiara, zostaviť víťazné hnutie HZDS spolu so Slovenskou národnou stranou.

## Výsledky na úrovni okresov a volebných krajov
Tabuľka zobrazuje výsledky najvýznamnejších subjektov na úrovni vtedajších okresov a volebných krajov, do ktorých jednotlivé okresy spadali (v zmysle vtedajšieho územnosprávneho členenia a zákona č. 80/1990 Zb.  voľbách do Slovenskej národnej rady). Výsledky sú uvádzané v % (abecedne sú zoradené okresy a pod nimi hrubým písmom celý príslušný volebný kraj). 
náhľad|300px|Mandáty v SNR po voľbách 1992

náhľad|256x256bod|Víťazná strana za okresy

## Zoznam zvolených poslancov
Zoznam zvolených poslancov je uvedený v samostatnom článku *[[Zoznam poslancov NR SR (1992 – 1994)]]*

## Referencie

## Pozri aj
* Zoznam politických strán a politických hnutí na Slovensku
* Volebné obdobie 1992 – 1994

## Externé odkazy
* oficiálne výsledky volieb na stránke Štatistického úradu SR 

Kategória:1992 na Slovensku
Kategória:Voľby 1992
1992